b'\n_START_ARTICLE_\nMenstruationscyklus\n_START_PARAGRAPH_\nMenstruationscyklussen er den regelm\xc3\xa6ssige, naturlige forandring, der finder sted i de kvindelige k\xc3\xb8nsorganer s\xc3\xa5som livmoderen og \xc3\xa6ggestokkene, og som muligg\xc3\xb8r graviditet. Cyklussen er n\xc3\xb8dvendig for produktionen af oocytter (\xc3\xa6gceller), og for forberedelsen af livmoderen til graviditet. Op mod 80% af alle kvinder m\xc3\xa6rker symptomer i en til to uger f\xc3\xb8r menstruation. Blandt udbredte symptomer er akne, f\xc3\xb8lsomme bryster, oppustethed, tr\xc3\xa6thed, irritabilitet og hum\xc3\xb8rsvingninger. Hos 20-30% af kvinder forstyrrer disse symptomer dagligdagen i en grad der kvalificerer som pr\xc3\xa6menstruelt syndrom, og hos 3 til 8% i s\xc3\xa6rligt alvorlig grad._NEWLINE_Den f\xc3\xb8rste cyklus begynder normalt n\xc3\xa5r pigen er mellem tolv og femten \xc3\xa5r gammel - et punkt i livet der betegnes "menarche". Somme tider kan den begynde helt ned til otte\xc3\xa5rsalderen. Gennemsnitsalderen for den f\xc3\xb8rste menstruation er generelt senere i u-lande og tidligere i i-lande. Den typiske periode mellem en menstruations f\xc3\xb8rste dag og den n\xc3\xa6ste menstruations f\xc3\xb8rste dag er 21 til 45 dage hos unge kvinder og 21 til 31 dage hos voksne (et gennemsnit p\xc3\xa5 28 dage). Menstruation stopper permanent efter menopause, som normalt sker n\xc3\xa5r man er mellem 45 og 55 \xc3\xa5r gammel. Selve bl\xc3\xb8dningen varer normalt 2 til 7 dage._NEWLINE_Menstruationscyklussen styres af hormonelle forandringer. Disse forandringer kan \xc3\xa6ndres ved brug af hormonelle pr\xc3\xa6ventionsmidler til at forhindre graviditet. Hvert cyklus kan opdeles i tre faser baseret p\xc3\xa5 begivenheder i \xc3\xa6ggestokkene (ovariecyklus) eller i livmoderen (uterincyklus). Ovariecyklussen best\xc3\xa5r af den follikul\xc3\xa6re fase, \xc3\xa6gl\xc3\xb8sningen og lutealfasen, hvorimod uterincyklussen opdeles i menstruationen, den proliferative fase og den sekretoriske fase._NEWLINE_Ved hj\xc3\xa6lp af stimulation fra gradvist stigende m\xc3\xa6ngder \xc3\xb8strogen i den follikul\xc3\xa6re fase, stopper udledning af blod (menses), og livmoderens indre slimhinde, endometrium, tyknes. Follikler i \xc3\xa6ggestokken begynder at udvikle sig under p\xc3\xa5virkning af at komplekst samspil af hormoner, og efter flere dage vil en eller somme tider to blive dominerende (ikke-dominerende follikler skrumper ind og d\xc3\xb8r). Omtrent midt-cyklus, 24\xe2\x80\x9336 timer efter en f\xc3\xb8lge af luteiniserende hormon (LH), udsender den dominerende follikel en \xc3\xa6gcelle, i en begivenhed kaldet "ovulering", eller \xc3\xa6gl\xc3\xb8sning. Efter \xc3\xa6gl\xc3\xb8sning lever \xc3\xa6gcellen kun i h\xc3\xb8jst 24 timer uden befrugtning, mens resterne af den dominerende follikel i \xc3\xa6ggestokken bliver et gult legeme; dette legemes prim\xc3\xa6re funktion er at producere store m\xc3\xa6ngder progesteron. Under indflydelse af progesteron \xc3\xa6ndrer livmoderens slimhinde sig og forberedes til eventuel implantering (kaldet "nidation") af et embryon og en derp\xc3\xa5 f\xc3\xb8lgende graviditet. Hvis der ikke sker nidation indenfor omkring to uger vil det gule legeme kr\xc3\xb8lle sig indad, hvilket medf\xc3\xb8rer et voldsomt fald i m\xc3\xa6ngden af progesteron og \xc3\xb8strogen. Hormonfaldet f\xc3\xa5r livmoderen til at kaste sin hinde fra sig i en proces, der kaldes menstruation. _NEWLINE_Menstruation finder ogs\xc3\xa5 sted hos nogle andre dyr s\xc3\xa5som spidsmus, flagermus, s\xc3\xa5vel som hos andre primater s\xc3\xa5som menneskeaber.\n_START_SECTION_\nIndtr\xc3\xa6den og hyppighed\n_START_PARAGRAPH_\nGennemsnitsalderen for menarche er 12\xe2\x80\x9315 \xc3\xa5r. Den kan dog i visse tilf\xc3\xa6lde begynde helt ned til otte\xc3\xa5rsalderen. Denne f\xc3\xb8rste menstruation sker ofte senere i u-lande end i i-lande. Faktorer s\xc3\xa5som genetik, kost og overordnet sundhed kan p\xc3\xa5virke timingen._NEWLINE_Menstruationscyklussens oph\xc3\xb8r markerer enden p\xc3\xa5 en kvindes k\xc3\xb8nsmodne alder, og betegnes menopause. Gennemsnittet for menopause hos kvinder er 52 \xc3\xa5r, med en norm der kan ligge mellem 45 og 55. Menopause f\xc3\xb8r man er blevet 45 \xc3\xa5r betragtes som for tidligt i industrialiserede lande. Ligesom alderen ved menarche er alderen ved menopause i h\xc3\xb8j grad et resultat af kulturelle og biologiske faktorer; sygdomme, visse kirurgiske indgreb eller medicinsk behandling kan dog for\xc3\xa5rsage at menopause sker tidligere end den ellers ville have gjort._NEWLINE_L\xc3\xa6ngden p\xc3\xa5 en kvindes menstruationscyklus varierer typisk, hvor nogle har korte og andre har lange cyklusser. En kvinde siges at have et fast menstruationscyklus hvis variationerne mellem hendes l\xc3\xa6ngste og korteste cyklusser er p\xc3\xa5 mindre end otte dage. Det er us\xc3\xa6dvanligt for en kvinde at opleve en cyklusl\xc3\xa6ngde p\xc3\xa5 mindre end fire dage. L\xc3\xa6ngdevariation p\xc3\xa5 mellem otte og 20 dage betragtes som moderat uregelm\xc3\xa6ssige cyklusser. Variation p\xc3\xa5 21 dage eller mere mellem en kvindes korteste og l\xc3\xa6ngste cyklusl\xc3\xa6ngder betragtes som meget urege\xc3\xa6m\xc3\xa6ssigt._NEWLINE_Den gennemsnitlige menstruationscyklus varer 28 dage. Variationen i menstruel cyklusl\xc3\xa6ngde er h\xc3\xb8jest for kvinder under 25 \xc3\xa5r og lavest (dvs. mest regelm\xc3\xa6ssig) for kvinder i alderen 35 til 39 \xc3\xa5r. Efterf\xc3\xb8lgende stiger variationen lidt for kvinder mellem 40 og 44 \xc3\xa5r._NEWLINE_Menstruationscyklussens lutealfase er nogenlunde lige lang for de fleste kvinder (gennemsnit 14,13 dage, SD 1,41 dage) hvorimod den follikul\xc3\xa6re fase har en tendens til at udvise v\xc3\xa6sentligt st\xc3\xb8rre variation (log-normalfordelt med 95% af alle individder havende follikul\xc3\xa6r fase p\xc3\xa5 mellem 10,3 og 16,3 dage). Den follikul\xc3\xa6re fase lader ogs\xc3\xa5 til at blive betydeligt kortere med alderen (geometrisk gennemsnit 14,2 dage hos kvinder i alderen 18\xe2\x80\x9324 \xc3\xa5r overfor 10,4 dage hos kvinder i alderen 40\xe2\x80\x9344 \xc3\xa5r).\n_START_SECTION_\nHelbredseffekter\n_START_PARAGRAPH_\nNogle kvinder med bestemte neurologiske tilstande oplever \xc3\xb8get aktivitet i deres tilstand omkring samtidig med hvert menstruationscyklus. For eksempel er det kendt at fald i m\xc3\xa6ngden af \xc3\xb8strogen kan udl\xc3\xb8se migr\xc3\xa6ner, s\xc3\xa6rligt n\xc3\xa5r den migr\xc3\xa6neramte kvinde samtidig tager p-piller. Mange kvinder med epilepsi har flere anfald i et m\xc3\xb8nster, der kan forbindes til menstruationscyklussen; dette kaldes "katamenial epilepsi". Der lader til at eksistere forskellige m\xc3\xb8nstre (s\xc3\xa5som anfald der sker samtidig med menstruation, eller med \xc3\xa6gl\xc3\xb8sning), omend deres hyppighed ikke er blevet endeligt fastsl\xc3\xa5et. Ved brug af en bestemt definition fandt en gruppe videnskabsfolk at omkring en tredjedel af kvinder med en bestemt form for  partiel epilepsi har katamenial epilepsi. Det er blevet foresl\xc3\xa5et at det kan v\xc3\xa6re en hormoneffekt, hvor fald af progesteron, kombineret med stigning af \xc3\xb8strogen, kan for\xc3\xa5rsage anfald. Senest har studier vist at h\xc3\xb8je doser \xc3\xb8strogen kan for\xc3\xa5rsage eller forv\xc3\xa6rre anfald, hvorimod h\xc3\xb8je doser progesteron kan fungere som antiepileptisk medicin. Nogle studier har fundet at kvinder, der oplever menses, har 1,68 st\xc3\xb8rre risiko for at beg\xc3\xa5 selvmord._NEWLINE_Man har eksperimenteret med mus for at unders\xc3\xb8ge hvilke mulige mekanismer k\xc3\xb8nshormoner anvender til at regulere nervesystem-funktionen. Under den del af musenes \xc3\xb8strogencyklus hvor m\xc3\xa6ngden af progesteron var p\xc3\xa5 sit h\xc3\xb8jeste, var m\xc3\xa6ngden af nervecelle GABA-receptor-undertype delta h\xc3\xb8jt. Da disse GABA-receptorer er h\xc3\xa6mmende, er det mere sandsynligt at nerveceller med f\xc3\xa5 delta-receptorer aktiveres, end nerveceller med mange. Under den del af musens \xc3\xb8strogencyklus hvor \xc3\xb8strogenniveauet er h\xc3\xb8jere end progesteronniveauet s\xc3\xa6nkes antallet af delta-receptorer, hvilket \xc3\xb8ger nervecelleaktivitet, og som f\xc3\xb8lge heraf \xc3\xb8ger nerv\xc3\xb8sitet og risiko for anfald._NEWLINE_\xc3\x98strogenniveauer kan p\xc3\xa5virke skjoldbruskkirtlens opf\xc3\xb8rsel. For eksempel er blodtilstr\xc3\xb8mningen i skjoldbruskkirtlen langsommere i lutealfasen (n\xc3\xa5r \xc3\xb8strogenniveauet er lavt) end det er i den follikul\xc3\xa6re fase (n\xc3\xa5r \xc3\xb8strogenniveauet er h\xc3\xb8jere)._NEWLINE_Blandt kvinder, der bor t\xc3\xa6t sammen, har man l\xc3\xa6nge troet at der var tendens til at menstruationscyklusserne synkroniserede. Denne effekt blev for f\xc3\xb8rste gang beskrevet i 1971, og muligvis forklaret ved  feromoner i 1998. Efterf\xc3\xb8lgende forskning har dog stillet sp\xc3\xb8rgsm\xc3\xa5lstegn ved denne hypotese._NEWLINE_Forskning indikerer at kvinder har en v\xc3\xa6sentligt st\xc3\xb8rre risiko for at p\xc3\xa5drage sig skader p\xc3\xa5 det forreste korsb\xc3\xa5nd i f\xc3\xb8r-\xc3\xa6gl\xc3\xb8sningsfasen end efter-\xc3\xa6gl\xc3\xb8sningsfasen.\n_START_SECTION_\nFrugtbarhed\n_START_PARAGRAPH_\nDen mest frugtbare ("fertile") periode (forst\xc3\xa5et som tidspunktet med st\xc3\xb8rst sandsynlighed for graviditet som resultat af samleje) er fra 5 dage f\xc3\xb8r til 1-2 dage efter \xc3\xa6gl\xc3\xb8sning. I en 28-dags cyklus med en 14-dags lutealfase, svarer dette til den anden og begyndelsen af den tredje uge. Der er blevet udviklet en r\xc3\xa6kke metoder til at hj\xc3\xa6lpe individuelle kvinder vurdere deres relative frugtbarhed, og ikke mindst de ufrugtbare dage i en cyklus - de s\xc3\xa5kaldte "sikre perioder"._NEWLINE_Metoder, der alene baserer sig p\xc3\xa5 optegnelser af cyklusl\xc3\xa6ngde kaldes "kalenderbaserede metoder". Metoder, der kr\xc3\xa6ver observering af et eller flere af de tre prim\xc3\xa6re frugtbarhedstegn (basal kropstemperatur, \xc3\xa6gl\xc3\xb8sningsslim ("cervikalsekret") og livmoderhalsens placering) kendes som symptombaserede metoder. Der findes ogs\xc3\xa5 urintests, som kan p\xc3\xa5vise den b\xc3\xb8lge af LH, der kommer 24 til 36 timer f\xc3\xb8r \xc3\xa6gl\xc3\xb8sning; disse kendes som \xc3\xa6gl\xc3\xb8sningstests, og f\xc3\xa5s i h\xc3\xa5ndk\xc3\xb8b i de fleste dagligvarebutikker. Der findes ogs\xc3\xa5 elektroniske enheder, der kan m\xc3\xa5le basal kropstemperatur, urintestresultater eller \xc3\xa6ndringer i spyt._NEWLINE_En kvindes frugtbarhed p\xc3\xa5virkes ogs\xc3\xa5 af hendes alder. Da en kvindes samlede m\xc3\xa6ngde \xc3\xa6g dannes mens hun stadig er et foster, og f\xc3\xb8rst skal \xc3\xa6gl\xc3\xb8ses \xc3\xa5rtier senere, er der blevet spekuleret i at denne lange kan g\xc3\xb8re \xc3\xa6ggenes kromatin mere s\xc3\xa5rbar overfor delingsproblemer, brud og mutation end kromatinen hos s\xc3\xa6dceller, der produceres kontinuerligt igennem en mands reproduktive liv._NEWLINE_En l\xc3\xa6ngere menstruationscyklus associeres generelt med b\xc3\xa5de h\xc3\xb8jere graviditetsrater og h\xc3\xb8jere rater af vellykket f\xc3\xb8dsel, som m\xc3\xa5lt p\xc3\xa5 kvinder der er blevet in vitro-befrugtet. Raten af succesfulde f\xc3\xb8dsler efter IVF er blevet vurderet at v\xc3\xa6re n\xc3\xa6sten dobbelt s\xc3\xa5 stor for kvinder med en menstruationscyklus p\xc3\xa5 mere end 34 dage sammenlignet med kvinder en menstruationscyklus p\xc3\xa5 mindre end 26 dage. En l\xc3\xa6ngere menstruationscyklus associeres ogs\xc3\xa5 med bedre \xc3\xa6grespons til gonadotropinstimulering og embryonkvalitet.\n_START_SECTION_\nHum\xc3\xb8r og opf\xc3\xb8rsel\n_START_PARAGRAPH_\nDe forskellige faser i menstruationscyklussen korrelerer med kvinders hum\xc3\xb8r. I nogle tilf\xc3\xa6lde kan hormoner, der udl\xc3\xb8ses under menstruationscyklussen, for\xc3\xa5rsage forandringer i en kvindes opf\xc3\xb8rsel; med milde til alvorlige hum\xc3\xb8rforandringer til f\xc3\xb8lge. Fasen af cyklus og \xc3\xa6gl\xc3\xb8sende hormoner kan bidrage til \xc3\xb8get empati hos nogle kvinder. Det naturlige skift i hormonniveauer under de forskellige faser af en menstruationscyklus er blevet studeret i forbindelse med tests. N\xc3\xa5r de fuldf\xc3\xb8rte empatibaserede \xc3\xb8velser, klarede kvinder i den follikul\xc3\xa6re fase af deres menstruationscyklus sig konsekvent bedre end kvinder i deres midtluteale fase. Der blev i sidste ende fuldet en betragtelig korrelation mellem m\xc3\xa6ngden af progesteron og evnen til at kunne genkendte f\xc3\xb8lelser med pr\xc3\xa6cision. Pr\xc3\xa6station ved opgaver, der omfattede emotionel genkendelse, var bedre n\xc3\xa5r kvinder havde lavere progesteronniveauer. Kvinder i den follikul\xc3\xa6re fase var s\xc3\xa5ledes v\xc3\xa6sentligt bedre til at gekende f\xc3\xb8lelser end deres midtluteale modparter. Det blev ogs\xc3\xa5 fundet at kvinder reagerede mere p\xc3\xa5 negative stimuli i den midtluteale fase end kvinder i den follikul\xc3\xa6re fase, hvilket kunne indikere mere reaktivitet p\xc3\xa5 social stress under den fase af menstruationscyklussen._NEWLINE_Der er ogs\xc3\xa5 blevet unders\xc3\xb8gt frygtrespons hos kvinder i de to forskellige faser af menstruationscyklussen. N\xc3\xa5r m\xc3\xa6ngden af \xc3\xb8strogen er p\xc3\xa5 sit h\xc3\xb8jeste i den follikul\xc3\xa6re fase er kvinder v\xc3\xa6sentligt bedre til at identificere udtryk for frygt end kvinder, som menstruerer (hvilket er n\xc3\xa5r m\xc3\xa6ngden af \xc3\xb8strogen er lavest). De to grupper kvinder var lige gode til at identificere glade ansigter, hvilket blev set som et tegn p\xc3\xa5 at frygtrespons er en st\xc3\xa6rkere f\xc3\xb8lelse. I unders\xc3\xb8gelsen blev s\xc3\xa5ledes konkluderet at cyklusfase og \xc3\xb8strogenniveau korrelerer med kvinders evne til at bearbejde frygt._NEWLINE_Unders\xc3\xb8gelsen af kvinders daglige hum\xc3\xb8r ved at m\xc3\xa5le \xc3\xa6gl\xc3\xb8sningshormoner kan dog indikere en mindre st\xc3\xa6rk forbindelse. Til sammenligning med niveauet af stress eller fysisk helbred, havde \xc3\xa6gl\xc3\xb8sningshormonerne en mindre p\xc3\xa5virkning p\xc3\xa5 det overordnede hum\xc3\xb8r. Dette indikerer at mens \xc3\xa6gl\xc3\xb8sningshormoner kan p\xc3\xa5virke hum\xc3\xb8r, s\xc3\xa5 er p\xc3\xa5virkning p\xc3\xa5 dagligdagsbasis ikke n\xc3\xa6r s\xc3\xa5 udtalt som det er tilf\xc3\xa6ldet med andre stressorer.\n_START_SECTION_\nKostvaner\n_START_PARAGRAPH_\nDer er blevet fundet beviser for at kvinder har v\xc3\xa6sentligt forandrede kostvaner i de forskellige faser af deres menstruationscyklus, med v\xc3\xa6sentligt st\xc3\xb8rre madindtag i lutealfasen sammenlignet med den follikul\xc3\xa6re fase. F\xc3\xb8deindtagelse stiger med omkring 10% under lutealfasen sammenlignet med den follikul\xc3\xa6re fase._NEWLINE_Diverse studier har vist at under lutealfasen indtager kvinder b\xc3\xa5de flere kulhydrater, proteiner og fedt og at 24-timers energiforbrug stiger med 2,5-11,5%. Det \xc3\xb8gede f\xc3\xb8devareindtag under lutealfasen kan v\xc3\xa6re relateret til \xc3\xb8get pr\xc3\xa6ference for s\xc3\xb8de og fedende madvarer, som opst\xc3\xa5r naturligt og forst\xc3\xa6rkes under menstruationscyklussens luteale fase. Dette skyldes h\xc3\xb8jere metabolske krav under denne fase. Kvinder tenderer i s\xc3\xa6rdeleshed til en trang til chokolade, med h\xc3\xb8jere trang i lutealfasen._NEWLINE_Kvinder med pr\xc3\xa6menstruelt syndrom (PMS) melder om forandringer i appetit henover hele menstruationscyklussen i en grad, der er h\xc3\xb8jere end hos kvinder uden PMS. Dette kan muligvis skyldes oversensitivitet til forandringerne i hormonniveauer. Kvinder med PMS har, som andre kvinder, st\xc3\xb8rre f\xc3\xb8devareindtag i lutealfasen end den follikul\xc3\xa6re. De resterende PMS-symptomer, s\xc3\xa5som hum\xc3\xb8rforandringer og fysiske symptomer, finder ligeledes sted under den luteale fase. Der er ikke blevet fundet nogen forskel i f\xc3\xb8devarepr\xc3\xa6ferencer mellem kvinder med og uden PMS._NEWLINE_De forskellige niveauer af \xc3\xa6gl\xc3\xb8sningshormoner i cyklussens forskellige faser er blevet brugt til at forklare forandringer i spiseadf\xc3\xa6rd. Det er blevet p\xc3\xa5vist at progesteron fremmer lagring af fedt, hvilket medf\xc3\xb8rer et st\xc3\xb8rre indtag af fedtholdig mad under lutealfasen, hvor der er h\xc3\xb8jere progesteronniveau. Herudover medf\xc3\xb8rer et h\xc3\xb8jt \xc3\xb8strogenniveau at dopamin h\xc3\xa6mmes i sin konvertering til noradrenalin, et hormon der fremmer appetit, hvorfor h\xc3\xb8jt \xc3\xb8strogenniveau medf\xc3\xb8rer s\xc3\xa6nket appetit. Hos mennesker har m\xc3\xa6ngden af \xc3\xa6gl\xc3\xb8sningshormonerne under menstruationscyklussen kunnet p\xc3\xa5vises at p\xc3\xa5virke sandsynligheden for overspisning._NEWLINE_Det er blevet teoretiseret at brugen af p-piller burde p\xc3\xa5virke kostindtagelsen, da de minimerer eller fjerner udsvingene i hormonniveauer. Neurotransmitteren serotonin menes ogs\xc3\xa5 at spille en rolle ved kostindtag. Serotonin er, blandt andet, ansvarlig for at begr\xc3\xa6nse spisning og kontrollere portionsst\xc3\xb8rrelse, og moduleres delvist af \xc3\xa6gl\xc3\xb8sningshormoner._NEWLINE_En r\xc3\xa6kke faktorer p\xc3\xa5virker hvorvidt s\xc3\xa6rlige kostvaner, s\xc3\xa5som slankekure, vil p\xc3\xa5virke disse menstruelle processer: alder, v\xc3\xa6gttab og selve di\xc3\xa6ten. For det f\xc3\xb8rste er der st\xc3\xb8rre sandsynlighed for at yngre kvinder kan opleve uregelm\xc3\xa6ssig menstruation p\xc3\xa5 grund af deres di\xc3\xa6t. For det andet medf\xc3\xb8rer st\xc3\xb8rre v\xc3\xa6gttab generelt st\xc3\xb8rre sandsynlighed for menstruelle anormiteter. For eksempel kan anovulationscyklusser finde sted som resultat af en begr\xc3\xa6nsende kostplan, s\xc3\xa5vel som p\xc3\xa5 grund af store m\xc3\xa6ngder fysisk tr\xc3\xa6ning. Endeligt p\xc3\xa5virkes cyklussen mere af vegetarisk di\xc3\xa6t end af ikke-vegetariske di\xc3\xa6ter.\n_START_SECTION_\nStofmisbrug\n_START_PARAGRAPH_\nDer er blevet fundet blandede resultater af unders\xc3\xb8gelser af menstruationscyklussens effekt p\xc3\xa5 alkoholindtag. Der er dog nogle beviser, der peger i retning af at individder indtager mere alkohol under lutealfasen, s\xc3\xa6rligt hvis den givne person i forvejen er storforbruger af alkohol, eller har alkoholisme i den n\xc3\xa6rmeste familie._NEWLINE_M\xc3\xa6ngden af stofmisbrug stiger generelt ved PMS, ofte med afh\xc3\xa6ngighedsskabende stoffer s\xc3\xa5som nikotin, tobak og kokain. En teori bag dette spekulerer i at dette h\xc3\xb8jere niveau af stofmisbrug kan skyldes begr\xc3\xa6nset selvkontrol som resultat af de h\xc3\xb8jere metabolske krav i lutealfasen.\n_START_SECTION_\nMenstruelle forstyrrelser\n_START_PARAGRAPH_\nSj\xc3\xa6lden eller uregelm\xc3\xa6ssig \xc3\xa6gl\xc3\xb8sning kaldes oligoovulering. Frav\xc3\xa6ret af \xc3\xa6gl\xc3\xb8sning kaldes anovulation. Den normale bl\xc3\xb8dningsm\xc3\xa6ngde kan ske uden nogen forudg\xc3\xa5ende \xc3\xa6gl\xc3\xb8sning: et anovulatorisk cyklus. I nogle cyklusser kan follikul\xc3\xa6r udvikling begynde, men ikke blive fuldf\xc3\xb8rt; alligevel vil \xc3\xb8strogen blive dannet til at stimulere slimhinden i livmoderen. Anovulatorisk bl\xc3\xb8dning fra et meget tykt endometrium for\xc3\xa5rsaget at forl\xc3\xa6ngede, fortsat h\xc3\xb8je m\xc3\xa6ngder \xc3\xb8strogen, kaldes \xc3\xb8strogen gennembrudsbl\xc3\xb8dning. Anovulatorisk bl\xc3\xb8dning kan udl\xc3\xb8ses fra et pludseligt fald i \xc3\xb8strogen. Anovulatoriske cyklusser opst\xc3\xa5r typisk f\xc3\xb8r menopause (perimenopause) og hos kvinder med polycystisk ovariesyndrom._NEWLINE_Meget lidt bl\xc3\xb8dning (mindre end 10 ml) kaldes hypomenorr\xc3\xa9. Regelm\xc3\xa6ssige cyklusser med intervaller p\xc3\xa5 21 dage eller mindre er polymenorr\xc3\xa9; hyppig, men uregelm\xc3\xa6ssig, menstruation kendes som metrorrhagi. Pludselig voldsom bl\xc3\xb8dning eller mere end 80 ml betegnes menorrhagi. Voldsom menstruation, der opst\xc3\xa5r hyppigt og uregelm\xc3\xa6ssigt er menometrorrhagi. Begrebet for cyklusser med intervaller p\xc3\xa5 mere end 35 dage er oligomenorr\xc3\xa9. Amenorr\xc3\xa9 henviser til mere end tre til seks m\xc3\xa5neder uden menses (uden graviditet) i l\xc3\xb8bet af en kvindes reproduktive \xc3\xa5r.\n_START_SECTION_\nCyklusser og faser\n_START_PARAGRAPH_\nMenstruationscyklussen kan beskrives efter ovariecyklus eller uterincyklus. Ovariecyklussen beskriver forandringer i \xc3\xa6ggestokkenes follikler, mens uterincyklussen beskriver forandringer i livmoderens endometrium. Begge cyklusser kan opdeles i tre faser. Ovariecyklussen best\xc3\xa5r af den follikul\xc3\xa6re fase, \xc3\xa6gl\xc3\xb8sning og lutealfasen, mens uterincyklussen best\xc3\xa5r af menstruation, den proliferative fase og den sekretoriske fase.\n_START_SECTION_\nFollikul\xc3\xa6r fase\n_START_PARAGRAPH_\nDen follikul\xc3\xa6re fase er den f\xc3\xb8rste del af ovariecyklussen. Under denne fase modnes \xc3\xa6ggestokkenes follikler, og forbereder sig p\xc3\xa5 at udsende et \xc3\xa6g. Den sene del af denne fase overlapper med uterincyklussens proliferative fase._NEWLINE_I cyklussens f\xc3\xb8rste dage stimuleres nogle f\xc3\xa5 follikler gennem p\xc3\xa5virkning fra en stigning i follikelstimulerende hormon (FSH). Disse follikler, som var til stede ved f\xc3\xb8dslen og har p\xc3\xa5 dette tidspunkt v\xc3\xa6ret under udvikling i st\xc3\xb8rstedelen af et \xc3\xa5r i en proces kendt som follikulogenese, hvor de har konkurreret med hinanden for dominans. Under p\xc3\xa5virkning af flere hormoner holder alle disse follikler op med vokse, med undtagelse af den mest dominante, der vil vokse sig stor i \xc3\xa6ggestokken. Den follikel, der f\xc3\xa5r lov at blive, kaldes en terti\xc3\xa6r, eller Graafsk, follikel, og indeholder \xc3\xa6gget.\n_START_SECTION_\n\xc3\x86gl\xc3\xb8sning\n_START_PARAGRAPH_\n\xc3\x86gl\xc3\xb8sning er den anden fase af ovariecyklussen, hvori et f\xc3\xa6rdigudviklet \xc3\xa6g udsendes fra folliklerne til \xc3\xa6ggelederen. Under den follikul\xc3\xa6re fase h\xc3\xa6mmer \xc3\xb8stradiol produktionen af luteiniserende hormon (LH) fra adenohypofysen. N\xc3\xa5r \xc3\xa6gget er t\xc3\xa6t p\xc3\xa5 at v\xc3\xa6re f\xc3\xa6rdigudviklet n\xc3\xa5r m\xc3\xa6ngden af \xc3\xb8stradiol et niveau over hvilket denne effekt vendes p\xc3\xa5 hovedet og \xc3\xb8strogen stimulerer produktionen af en stor m\xc3\xa6ngde af LH. Denne proces, der involverer en b\xc3\xb8lge af LH, starter omkring dag\xc2\xa012 i det gennemsnitlige cyklus, og kan vare i 48 timer._NEWLINE_Det er uvist pr\xc3\xa6cis hvordan den mekanisme, der regulerer disse diamentralt modsatte LH-niveau-svar p\xc3\xa5 \xc3\xb8stradiol fungerer. Hos dyr er en b\xc3\xb8lge af gonadotropinfrig\xc3\xb8rende hormon (GnRH) blevet p\xc3\xa5vist at ske forud for LH-b\xc3\xb8lgen, hvilket peger hen mod at \xc3\xb8strogens centrale effekt er p\xc3\xa5 hypothalamus, som kontrollerer GnRH-sekretion. Dette aktiveres muligvis af tilstedev\xc3\xa6relsen af to forskellige \xc3\xb8strogenreceptorer i hypothalamus: \xc3\xb8strogenreceptor alfa, som er ansvarlig for den negative feedback i \xc3\xb8stradiol-LH-loopet, og \xc3\xb8strogenreceptor beta, som er ansvarlig for de positive \xc3\xb8stradiol-LH-forhold. Hos mennesker er det dog blevet p\xc3\xa5vist at store m\xc3\xa6ngder af \xc3\xb8stradiol kan fremprovokere pludselige stigninger i LH, selv mens GnRH-niveau og pulsfrekvenser er konstante, hvilket peger imod at \xc3\xb8strogen p\xc3\xa5virker hypofysen direkte for at fremprovokere LH-b\xc3\xb8lgen._NEWLINE_Udsendelsen af LH modner \xc3\xa6gget og sv\xc3\xa6kker follikelv\xc3\xa6ggen i \xc3\xa6ggestokken, hvilket f\xc3\xa5r den fuldt udviklede follikel til at udsende sin sekund\xc3\xa6re oocyt. Den sekund\xc3\xa6re oocyt vokser \xc3\xb8jeblikkeligt til en ootid og derefter til et fuldt udviklet \xc3\xa6g. Det udviklede \xc3\xa6g har en diameter p\xc3\xa5 omkring 0,2\xc2\xa0mm._NEWLINE_Det lader til at v\xc3\xa6re mere eller mindre tilf\xc3\xa6ldigt hvilken af de to \xc3\xa6ggestokke der l\xc3\xb8sner et \xc3\xa6g. En gang imellem vil begge \xc3\xa6ggestokke s\xc3\xa5gar l\xc3\xb8sne et \xc3\xa6g; hvis begge \xc3\xa6g befrugtes bliver resultatet tve\xc3\xa6ggede tvillinger._NEWLINE_Efter at v\xc3\xa6re blevet l\xc3\xb8snet fra \xc3\xa6ggestokken sendes \xc3\xa6gget ind i \xc3\xa6ggelederen af fimbria, som er en br\xc3\xa6mme af v\xc3\xa6v i enden af hver \xc3\xa6ggeleder. Efter omkring en dag vil et ubegruftet \xc3\xa6g disintegrere eller g\xc3\xa5 i opl\xc3\xb8sning i \xc3\xa6ggelederen._NEWLINE_Eventuel befrugtning af en s\xc3\xa6dcelle finder normalt sted i ampulla tubae uterinae, den bredeste del af \xc3\xa6ggelederen. Et befrugtet \xc3\xa6g p\xc3\xa5begynder \xc3\xb8jeblikkeligt fosterudvikling. Det udviklende embryon n\xc3\xa5r normalt livmoderen i l\xc3\xb8bet af tre dage, og implanteres i endometrium efter yderligere tre dage. Ved implantering har den normalt n\xc3\xa5et blastocyst-stadiet._NEWLINE_Hos nogle kvinder medf\xc3\xb8rer \xc3\xa6gl\xc3\xb8sning en karakteristisk smerte kaldet mittelschmerz (tysk for mellemsmerte). Den pludselige \xc3\xa6ndring i hormonerne ved \xc3\xa6gl\xc3\xb8sning medf\xc3\xb8rer somme tider ogs\xc3\xa5 let midt-cyklus blodgennemstr\xc3\xb8mning.\n_START_SECTION_\nLutealfasen\n_START_PARAGRAPH_\nLutealfasen er ovariecyklussens endelige fase, og svarer til uterincyklussens sekretoriske fase. Under lutealfasen f\xc3\xa5r hypofysehormonerne FSH og LH de resterende dele af den dominante follikel til at transformere sig til et gult legeme, som producerer progesteron. Den \xc3\xb8gede m\xc3\xa6ngde progesteron i binyrerne begynder derefter at inducere produktionen af \xc3\xb8strogen. Hormonerne produceret af det gule legeme h\xc3\xa6mmer ogs\xc3\xa5 produktionen af FSH og LH, som det gule legeme beh\xc3\xb8ver for at kunne vedligeholde sig selv. Som f\xc3\xb8lge af dette begynder m\xc3\xa6ngden af FSH og LH hurtigt at falde, og det gule legeme skrumper ind. Den faldende m\xc3\xa6ngde progesteron udl\xc3\xb8ser menstruationen og p\xc3\xa5begyndelsen af det n\xc3\xa6ste cyklus. Fra \xc3\xa6gl\xc3\xb8sningen og frem til at neds\xc3\xa6ttelsen af progesteronproduktion for\xc3\xa5rsager menstruationen, g\xc3\xa5r typisk omkring to uger. Den follikul\xc3\xa6re fase varierer ofte i l\xc3\xa6ngde fra cyklus til cyklus for hver enkelt kvinde; til sammenligning vil l\xc3\xa6ngden p\xc3\xa5 hendes lutealfase v\xc3\xa6re rimelig konstant fra cyklus til cyklus._NEWLINE_Tabet af det gule legeme forhindres ved befrugtningen af et \xc3\xa6g. Syncytiotrofoblasten, som er det ydre lag af den resulterende struktur, der indeholder embryonen (blastocyst)en og senere bliver det ydre lag af moderkagen, producerer humant choriongonadotropin (hCG), som ligner LH meget, og som bevarer det gule legeme. Det gule legeme kan derefter forts\xc3\xa6tte med at sekrere progesteron for at vedligeholde den nye graviditet. De fleste graviditetstests unders\xc3\xb8ger tilstedev\xc3\xa6relsen af hCG.\n_START_SECTION_\nMenstruation\n_START_PARAGRAPH_\nMenstruation (ogs\xc3\xa5 kaldet menstruel bl\xc3\xb8dning, menses eller catamenia) er den f\xc3\xb8rste fase af uterincyklussen. Str\xc3\xb8mmen af menses er normalt et tegn p\xc3\xa5 at en kvinde ikke er blevet gravid (omend der kan v\xc3\xa6re andre grunde til vaginal bl\xc3\xb8dning)_NEWLINE_Eumenorr\xc3\xa9 beskriver normal, regelm\xc3\xa6ssig menstruation, der varer i nogle f\xc3\xa5 dage (normalt 3 til 5 dage, men alt fra 2 til 7 dage er normalt). Det gennemsnitlige blodtab under menstruation er 35 milliliter men alt mellem 10\xe2\x80\x9380 ml er normalt. Kvinder, som oplever menorrhagi har st\xc3\xb8rre risiko for jernmangel end den gennemsnitlige person. Et enzym kaldet plasmin h\xc3\xa6mmer koagulation i menses._NEWLINE_Der m\xc3\xa6rkes ofte smertefuld krampe i underliv, ryg og den \xc3\xb8vre del af l\xc3\xa5rene i menstruationens f\xc3\xb8rste dage. Alvorlig smerte i livmoderen under menstruation kaldes dysmenorr\xc3\xa9, og ses oftest blandt teenagere og yngre kvinder. N\xc3\xa5r menstruationen begynder falder symptomerne p\xc3\xa5 pr\xc3\xa6menstruelt syndrom (PMS), s\xc3\xa5som bryst\xc3\xb8mhed og irritabilitet generelt.\n_START_SECTION_\nProliferativ fase\n_START_PARAGRAPH_\nDen proliferative fase er den anden fase af uterincyklussen, og sker n\xc3\xa5r \xc3\xb8strogen f\xc3\xa5r livmoderv\xc3\xa6ggen til at vokse (eller proliferere). Mens de modnes sekrerer \xc3\xa6ggestokkenes follikler stigende m\xc3\xa6ngder \xc3\xb8stradiol og \xc3\xb8strogen. \xc3\x98strogenerne p\xc3\xa5begynder dannelsen af et nyt lag endometrium i lovmoderen, der histologsisk identificeres som det proliferative endometrium. \xc3\x98strogen stimulerer ogs\xc3\xa5 krypter i livmoderhalsen til at producere frugtbar cervikal slim, som kan bem\xc3\xa6rkes af kvinder, der holder \xc3\xb8je med deres eget cyklus.\n_START_SECTION_\nSekretorisk fase\n_START_PARAGRAPH_\nDen sekretoriske fase er uterincyklussens endelige fase, og svarer til ovariecyklussens lutealfase. I den sekretoriske fase producerer det gule legeme progesteron, som spiller en afg\xc3\xb8rende rolle i at g\xc3\xb8re endometrium klar til implanteringen af blastocysten, og til at underst\xc3\xb8tte den tidlige graviditet ved at \xc3\xb8ge blodtilstr\xc3\xb8mning og livmodersekreter, samt reducere den glatte muskulaturs kontraktilitet i lovmoderen; det har ogs\xc3\xa5 den bivirkning at det \xc3\xb8ger kvindens basale kropstemperatur.\n_START_SECTION_\nEtymologi\n_START_PARAGRAPH_\nOrdet "menstruation" er etymologisk relateret til det germanske ord "m\xc3\xa5ne". Begreberne "menstruation" og "menses" stammer fra det latinske mensis (m\xc3\xa5ned), som er forbundet til det gr\xc3\xa6ske mene (m\xc3\xa5ne).\n_START_SECTION_\nM\xc3\xa5nen\n_START_PARAGRAPH_\nSelvom den gennemsnitlige l\xc3\xa6ngde p\xc3\xa5 et menneskeligt menstruationscyklus svarer omtrent til m\xc3\xa5nens cyklus, er der ingen egentlig forbindelse mellem de to. Forholdet menes at v\xc3\xa6re et tilf\xc3\xa6lde. At blive udsat for lys har ikke nogen p\xc3\xa5virkning p\xc3\xa5 menstruationscyklussen hos mennesker. En metaanalyse af studier fra 1996 viser ingen korrelation._NEWLINE_Dogon-landsbyboere havde ikke elektronisk lys, og spenderede de fleste n\xc3\xa6tter udend\xc3\xb8rs; s\xc3\xa5 de var den ideelle befolkning at unders\xc3\xb8ge for p\xc3\xa5virkning fra m\xc3\xa5nen; men intet blev fundet. Andre forskere har dog indvendt at dogonfolket \xe2\x80\x94 i mods\xc3\xa6tning til deres afrikanske j\xc3\xa6ger-samler-forf\xc3\xa6ldre \xe2\x80\x94 er polygame, og de derfor ikke kan forventes at reproduktivt synkrone p\xc3\xa5 teoretiske grunde.\n_START_SECTION_\nArbejde\n_START_PARAGRAPH_\nI en r\xc3\xa6kke lande, hovedsageligt i Asien, har lovgivning eller virksomheders reglementer indf\xc3\xb8rt officiel menstruationsorlov til at give kvinder enten betalt eller ubetalt orlov fra deres arbejde mens de menstruerer. Blandt disse lande er Japan, Taiwan, Indonesien og Sydkorea. Denne praksis er kontroversiel da den ses som en kritik af kvinders effektivitet, s\xc3\xa5vel som mulig sexisme.'